DECRETO 259/2004, do 29 de outubro, polo que se declara a urxente ocupación, para efectos de expropiación forzosa, pola Deputación Provincial de Lugo, dos bens e dereitos necesarios para a realización da obra 378 Plan Operativo Local 2004 Castroverde. Mosteiro-Castroverde. Cinto provincial, nova apertura punto quilométrico 111,700-112,000. Afirmado, terminación punto quilométrico 112,900-115,130, (concello de Castroverde).
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 12/11/2004

A Deputación Provincial de Lugo en sesión celebrada o día catro de xuño de dous mil catro, aprobou o proxecto da obra nº 378 Plan Operativo Local 2004 Castroverde. Mosteiro-Castroverde. Cinto provincial, nova apertura punto quilométrico 111,700-112,000. Afirmado, terminación punto quilométrico 112,900-115,130 e, na sesión do vinte e oito de xuño de dous mil catro, acordou solicitar da Xunta de Galicia a declaración de urxente ocupación dos bens e dereitos afectados pola expropiación forzosa ao abeiro do disposto no artigo 52 da Lei de expropiación forzosa.
Por parte da Deputación Provincial de Lugo foi remitida a documentación complementaria para a correcta tramitación do expediente con data de entrada no rexistro xeral da Consellería de Xustiza, Interior e Administración Local o día vinte e dous de setembro de dous mil catro.
Os bens nos que se concreta a declaración de urxente ocupación están determinados no expediente que se someteu a información pública.
A Dirección Xeral de Urbanismo da Consellería de Política Territorial, Obras Públicas e Vivenda emitiu informe favorable. O dito informe tivo entrada no rexistro xeral da Consellería de Xustiza, Interior e Administración Local o día trece de outubro de dous mil catro.
Considérase necesaria a declaración de urxente ocupación dos bens e dereitos precisos para a realización das obras do proxecto técnico sinalado, xa que segundo sinala a deputación, co proxecto reduciríase o risco de accidentes, xa que ten como obxectivo canalizar o tráfico que debería dirixirse á cidade de Lugo e poder obviar o paso por esta cidade, o que redundaría nunha notable descarga de vehículos naqueles traxectos nos que non é obrigado o paso pola capital lucense, é de vital interese para a circulación viaria a rápida execución deste itinerario que intercomunica os municipios de Castroverde e Pol, facilitando un itinerario alternativo para acceder á N-VI e á autovía do Noroeste.
A competencia para a declaración da urxente ocupación correspóndelle ao Consello da Xunta de Galicia segundo o disposto nos artigos 27.2º e 28.2º do Estatuto de autonomía de Galicia.
Na súa virtude, por proposta do conselleiro de Xustiza, Interior e Administración Local, e logo de deliberación do Consello da Xunta de Galicia na súa reunión do día vinte e nove de outubro de dous mil catro
DISPOÑO:
Artigo único.-De conformidade co disposto no artigo 52 da Lei de expropiación forzosa, declárase a urxente ocupación, pola Deputación Provincial de Lugo para efectos de expropiación forzosa, dos bens e dereitos concretados no expediente administrativo instruído para o efecto e necesarios para a execución da obra nº 378 Plan Operativo Local 2004 Castroverde.- Mosteiro-Castroverde. Cinto provincial, nova apertura punto quilométrico 111,700-112,000. Afirmado, terminación punto quilométrico 112,900-115,130, debendo, se é o caso, unha vez ocupados os terreos necesarios, obter as autorizacións que fosen necesarias dos organismos competentes, con carácter previo ao inicio das obras.
Santiago de Compostela, vinte e nove de outubro de dous mil catro.
Manuel Fraga Iribarne
Presidente
Jesús Carlos Palmou Lorenzo
Conselleiro de Xustiza, Interior e Administración Local